บสก.ล่อใจคิดดอก0%บ้านมือสอง
บสก.จับมือธนาคารทหารไทยปล่อยกู้ 0% ให้ลูกค้าเลือกซื้อบ้านมือสอง 5,000 ล้านบาท ในงานมหกรรมบ้านและคอนโด
30 ก.ย. 2554

บสก.จับมือธนาคารทหารไทยปล่อยกู้ 0% ให้ลูกค้าเลือกซื้อบ้านมือสอง 5,000 ล้านบาท ในงานมหกรรมบ้านและคอนโด
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) เปิดเผยว่า บสก.ได้ร่วมมือธนาคารทหารไทย เพื่อเสนออัตราดอกเบี้ยพิเศษ 0% นาน 9 เดือน และสินเชื่อพิเศษจากธนาคารออมสิน อัตราดอกเบี้ยคงที่ 3.45% นาน 36 เดือน ให้กับลูกค้าที่ซื้อทรัพย์ของ บสก. สามารถยื่นขอสินเชื่อได้ภายในงาน “มหกรรมบ้านและคอนโด” 
บสก.ได้นำสินทรัพย์รอการขาย (เอ็นพีเอ) คุณภาพและทำเลดีทั่วไทย มูลค่ากว่า 5,000 ล้านบาท มาลดราคา 20-30% รวมทั้งมีโปรโมชันพิเศษสำหรับลูกค้าซื้อทรัพย์ บสก. ฟรีค่าธรรมเนียมการโอนกรรมสิทธิ์ทรัพย์ ฟรีประกันภัยสิ่งปลูกสร้าง 3 ปี 
สำหรับลูกค้าที่ซื้อที่ดินเปล่ากับ บสก. สามารถขอสินเชื่อปลูกสร้างบ้านอัตราดอกเบี้ยพิเศษจากธนาคารกรุงศรีอยุธยาได้ และหากยื่นขอสินเชื่อภายในวันที่ 30 พ.ย. 2554 และจดจำนองเบิกเงินกู้ภายในวันที่ 30 ธ.ค. 2554 จะได้รับสิทธิพิเศษ ฟรีค่าสำรวจประเมินราคาที่ดิน ฟรีค่าประเมินราคาแบบปลูกสร้างบ้าน ฟรีค่าธรรมเนียมการทำนิติกรรมสัญญา 0.25% ของวงเงินกู้ และฟรีค่าตรวจงวดงานปลูกสร้างบ้านจนบ้านสร้างเสร็จ รวมถึงส่วนลดพิเศษจากบริษัทรับก่อสร้างบ้าน